Tlačová informácia

29. november 2017

**Juraj „Šoko“ Tabáček učí matky dojčiť**

*Návodov na to, ako správne stravovať najmenšie deti, je veľa. Ale čo je naozaj to správne? Iniciatíva 1000 dní v spolupráci s Jurajom Šokom Tabáčkom, Dominikou Morávkovou a špičkovými slovenskými lekármi pripravila deväť videí, ktoré odpovedajú na najčastejšie problémy so stravovaním počas prvých 1000 dňoch života.*

Každý rodič chce pre svoje dieťa to najlepšie. Dobrou správou je, že celoživotné zdravie svojho dieťaťa dokážu rodičia vo veľkej miere ovplyvniť, ba dokonca naprogramovať . Dnes už vieme, že iba 20% zdravia dieťaťa závisí od jeho génov, zvyšných 80% ovplyvňujú vonkajšie faktory, najmä strava. V súčasnosti sa aj na Slovensku prejavujú stále častejšie problémy s nárastom výskytu obezity u detí, stúpajúcu krivku má aj percento alergických detí v populácii a problémy s imunitou u detí. Odpoveďou na tieto problémy je predovšetkým výživa, preto rodičia majú budúce zdravie svojich detí vo svojich rukách.

„Cieľom Iniciatívy 1000 dní je vytvárať spojenie medzi poprednými slovenskými odborníkmi v oblasti výživy dojčiat a batoliat, praktickými lekármi a prostredníctvom nich následne aj s verejnosťou,“ hovorí Mária Jendrišáková, Public Affairs Manager Danone Nutricia SR. „Iniciatíva 1000 dní sa dlhodobo snaží o zlepšenie edukácie verejnosti, najmä matiek, v oblasti výživy a správneho stravovania počas prvých dvoch rokov, čiže 1000 dní života dieťaťa (vrátane tehotenstva).“

Pri vzniku neziskovej organizácie 1000 dní do života stála spoločnosť Nutricia, ktorá sa prostredníctvom tohto CSR projektu zameriava na osvetu v oblasti zodpovedného informovania o zdravom stravovaní najmenších detí v období prvých mesiacov života.

Medzi mamičkami koluje viacero mýtov, nesprávne informácie získavajú aj z prostredia sociálnych sietí a niektoré tradičné chyby vo výžive zasa sprostredkúvajú staré mamy. Preto je dôležité poskytnúť dostatok odborne spoľahlivých informácií, ktoré vznikajú s najnovšími odporúčaniami a v spolupráci s našimi slovenskými lekármi. Odporúčania vychádzajú z poznatkov z overených a medzinárodne rešpektovaných lekárskych štúdií, ale zároveň aj z domácich zvyklostí a skúseností.

Najnovšou aktivitou Iniciatívy 1000 dní je vytvorenie edukačných videí. V rámci videí sa preberajú témy stravy počas tehotenstva, optimálnej výživy, dojčenia, intolerancie a ďalšie. Tieto témy patria medzi najčastejšie, ktoré sa v súvislosti s výživou objavujú v ambulanciách pediatrov. Kampaň tvorí spolku deväť eduakčných videí, ktoré sa natáčali na bratislavskej Železnej studničke a s lekármi vo viacerých nemocniciach po Slovensku.

Sprievodcami videí sú rodičia a herci Dominika Morávková a Juraj Šoko Tabáček. Okrem nich dvoch ako rodičov, ktorí riešia svoje starosti s výživou detí, sa vo videách objavuje viacero kapacít slovenského lekárskeho prostredia z Bratislavy, Martina a Košíc.

Na ich propagáciu využíva Iniciatíva 1000 dní najmä atraktívny reklamný priestor na sociálnych sieťach, teda v mediálnom prostredí, v ktorom je možné zastihnúť najviac matiek. Videá sú dostupné na webových stránkach [www.1000dni.sk](http://www.1000dni.sk) a na videokanáli youtube.com. Pre Iniciatívu 1000 dní pripravila videá komunikačná agentúra Žltý slon.